01.10.2025

**Vabariigi Valitsuse korralduse**

**„Nõusolek riigivara otsustuskorras tasuta kasutada andmiseks“**

**eelnõu seletuskiri**

**1. Sissejuhatus**

Korraldusega antakse Kliimaministeeriumile nõusolek reisikatamaraani Runö (laevakinnistusraamatu registriosa number 3P12E01) kui riigivara vedajale otsustuskorras tasuta kasutada andmiseks liiniveo teostamiseks maakondadevahelisel ja maakonnasisesel laevaliinil Ruhnu saarega ühenduse pidamiseks.

23. septembril 2025 sõlmis Regionaal- ja Põllumajandusministeerium vedajaga avaliku liiniveo teostamiseks sõitjateveo avaliku teenindamise lepingu nr 235 Ruhnu-Munalaid, Ruhnu-Pärnu ja Ruhnu-Roomassaare laevaliinidel perioodiks 01.06.2026–31.10.2031. Uueks lepinguperioodiks laeva kasutusse andmiseks on vajalik Vabariigi Valitsuse nõusolek.

**2. Eelnõu sisu**

Ühistranspordiseaduse (edaspidi ÜTS) § 19 lg 1 p 1 alusel on Regionaal- ja Põllumajandusministeerium pädev asutus parvlaevaliikluses sõitjateveol maakonnaliinil ning kaugliinil. ÜTS § 20 lõike 3 kohaselt võib avaliku teenindamise lepingu sõlmida kuni kümneks aastaks. Laevaühenduse kulud kaetakse vastavalt ÜTS § 25 lõike 1 punktile 3 ja sama paragrahvi lõikele 3 riigieelarvest. Regionaal- ja Põllumajandusministeerium viis läbi hankemenetluse, mille tulemusena sõlmis avaliku teenindamise lepingu vedajaga (Tuule Liinid OÜ) perioodiks 01.06.2026–31.10.2031. Vabariigi Valitsuse nõusolek avaliku teenindamise lepingu täitmiseks vajaliku riigivara (reisikatamaraan Runö) kasutada andmiseks ei olnud hankemenetluseks nõutav, kuid see on vajalik vedajaga sõlmitud lepingu täitmiseks.

Riigivaraseaduse (edaspidi RVS) § 4 lõike 2 punkti 7 kohaselt võib riigivara valitseja olla ministeerium. Laevakinnistusraamatu kohaselt on riigivara reisikatamaraan Runö valitseja Kliimaministeerium ning volitatud asutus Riigilaevastik. Vastavalt RVS § 19 lõike 2 punktile 1 võib minister kui riigivara valitseja esindaja kinnisasja otsustuskorras kasutamiseks andmise otsustada üksnes Vabariigi Valitsuse nõusolekul. Seega on riigivara kasutamiseks andmiseks eelnevalt vajalik Vabariigi Valitsuse nõusolek.

Arvestades RVS 3. peatüki riigivara kasutamiseks andmise sätteid, antakse riigivara vedaja valdusesse, sõlmides riigivara kasutuslepingu. Riigilaevastiku põhimääruse § 8 lg 1 p 4 näeb ette, et Riigilaevastiku üheks ülesandeks on riigile kuuluvate parvlaevade, mille suhtes Riigilaevastik täidab riigivara valitsema volitatud asutuse ülesandeid, avaliku teenindamise kohustuse alusel liinivedu teostavale vedajale kasutusse andmine. Seega sõlmitakse kasutusleping ehk riigivara kasutusse andmise tingimused (edaspidi KAT) vedaja ja Riigilaevastiku vahel. KAT projekt on lisatud seletuskirjale.

RVS § 20 lõike 1 kohaselt võib riigivara kasutamiseks anda tähtajatult või tähtajaliselt. Avaliku teenindamise leping nr 235 on sõlmitud perioodiks 01.06.2026–31.10.2031 ning KAT sõlmitakse vastavaks perioodiks samuti tähtajaliselt. Riigilaevastik jälgib laeva tehnilist ekspluatatsiooni, et kindlustada laeva kasutamine viisil (nt laevale teostatakse parendustöid), mis tagab meresõiduohutuse. Kuna Riigikohtu lahendi 3-2-1-49-04 kohaselt on avaliku teenindamise leping oma olemuselt haldusleping, siis võib RVS § 18 lg 2 punkti 4 ja lõike 3 alusel avaliku teenindamise lepingust tuleneva ülesande täitmiseks anda riigivara vedajale kasutamiseks turupõhisest kasutustasust madalama tasu eest, kuid tasu eest, mis tagab riigivara majandusliku säilimise. Teisisõnu tähendab see, et vedajal on kohustus kogu kasutuslepingu kehtivuse jooksul tagada riigivara majanduslik säilimine ja tasuda kõik kulud, mis tulenevad riigivara käitamisest, hooldamisest, korrashoiust, remondist, kindlustamisest ja muudest riigivara säilimiseks tehtavatest toimingutest. Vastav kohustus on ette nähtud KAT projekti punktis 1.5.

Järgnevalt on analüüsitud riigivara kasutusse andmist riigiabi kontekstis. Euroopa Liidu toimimise lepingu artikli 107 lõikes 1 on riigiabi määratletud kui igasugune liikmesriigi poolt või riigi ressurssidest ükskõik missugusel kujul antav abi, mis kahjustab või ähvardab kahjustada konkurentsi, soodustades teatud ettevõtjaid või teatud kaupade tootmist niivõrd, kuivõrd see kahjustab liikmesriikide vahelist kaubandust. Euroopa Komisjoni teatises[[1]](#footnote-1) on riigiabi mõiste avatud järgmiste elementide läbi: ettevõtja olemasolu, meetme omistatavus riigile, selle rahastamine riigi ressurssidest, eelise andmine, meetme valikulisus ning selle mõju konkurentsile ja liikmesriikide vahelisele kaubandusele. Käesoleval juhul on abi saajaks ettevõtja, kellele riigihanke tulemusena antakse üle kohustus teostada ühistransporti Ruhnu saare ja mandri ning Saaremaa vahel. Meede on omistatav riigile, kuna riigivara annab Vabariigi Valitsuse loal kasutusse riigiasutus (Kliimaministeerium) oma allasutuse (Riigilaevastik) kaudu. Riigiabi teatise (p 53) järgi võib ligipääsu andmine riigivarale ilma piisava turumääradele vastava tasuta kujutada endast riigituludest loobumist (ning eelise andmist). Antud juhul antakse avaliku teenindamise lepingut täitma asuvale ettevõtjale eelis, kuna riiklikest ressurssidest soetatud riigivara antakse talle kasutada tasuta (koos majandusliku säilitamise kohustusega). Kasutaja ei maksa riigivara kasutamise eest renti. Riigiabi mõistes on tegemist valikulise meetmega, kuivõrd riigivara ei anta kasutada kõikidele võimalikele ettevõtjatele, vaid ühele konkreetsele. Riigiabi peab avaldama vähemalt potentsiaalset mõju liikmesriikide vahelisele kaubandusele ja konkurentsile. Riigiabi teatise (p 192) kohaselt on võimaliku mõju tõenäosus väiksem, kui majandustegevuse ulatus on väga väike (vähese tähtsusega abi). Samuti ei mõjuta liikmesriikide vahelist kaubandust selliste tegevuste toetamine, millel on vaid kohalik mõju. Riigiabi teatise p 196 kohaselt on kohalik mõju eelkõige, kui tegevus ei meelita ligi kliente teistest liikmesriikidest. Kuna tegemist on vaid kohaliku mõjuga transpordiühenduse toetamisega ning antud majandustegevuse ulatus on väike, siis sellest tulenevalt võib eeldada, et riigihanke esemeks oleva transpordiühenduse korraldamisele sisuliselt puudub konkurents ning mõju piiriülestele investeeringutele on marginaalne.

Vabariigi Valitsuse korralduse eelnõu ja seletuskirja koostas ning juriidilise ekspertiisi tegi Kliimaministeeriumi merendusosakonna õigusnõunik Gerli Ehte (gerli.ehte@kliimaministeerium.ee). Eelnõu kooskõlastasid Rahandusministeeriumi ühisosakonna kinnisvaratalituse riigivara nõunik Kaja Roosipuu (kaja.roosipuu@fin.ee) ning Riigilaevastiku õigus- ja hankeüksuse juht Katrin Andre (katrin.andre@riigilaevastik.ee).

Lisa. Reisikatamaraan Runö KAT

1. Komisjoni teatis riigiabi mõiste kohta ELi toimimise lepingu artikli 107 lõike 1 tähenduses (ELT C 262, 19.07.2016, lk 1-50). [↑](#footnote-ref-1)